SURSE Dăncilă insistă cu candidatura Rovanei Plumb pentru postul de comisar european, deși Ursula von der Leyen i-a transmis că vulnerabilizează Comisia Europeană. Dan Nica, ieșit din cursă

Președintele desemnat al Comisiei Europene, Ursula von der Leyen, i-a transmis premierului Viorica Dăncilă că cele două propuneri de comisar european, Rovana Plumb și Dan Nica, ar vulnerabiliza Comisia la votul din Parlamentul European, au declarat pentru G4Media.ro surse politice. Cu toate acestea, Dăncilă a refuzat să trimită o altă nominalizare până la această oră.

Mai precis, Ursula von der Leyen i-ar fi transmis premierului român că vulnerabilitatea celor doi candidați vine din faptul că amândoi au împiedicat anchete penale, folosindu-se de imunitatea acordată de Parlamentul României și Parlamentul European pentru a scăpa de urmărirea penală, au mai declarat pentru G4Media.ro sursele citate.

În competiția dintre cei doi candidați, Rovana Plumb are șansele cele mai mari, dat fiind noua Comisie Europeană trebuie să aducă un echilibru de gen.

Nu e clar în acest moment dacă Ursula von der Leyen va respinge public cele două propuneri din partea României și va cere o nouă nominalizare sau dacă va lăsa Parlamentul European să ia prin vot decizia.

Surse europene au declarat pentru G4Media.ro că șansele ca România să primească un portofoliu important în noua Comisie Europeană scad din cauza problemelor de integritate ale celor doi candidați. În plus, aceste vulnerabilități fac ca ocuparea unui post de vicepreședinte al executivului european să fie aproape imposibilă, deși România ar fi putut cere această poziție de putere, care a mai fost ocupată în trecut de reprezentanții unor state est-europene mult mai mici, precum Estonia sau Lituania.

Reamintim că Viorica Dăncilă și Ursula von der Leyen s-au întâlnit pe 20 august la Bruxelles, ulterior având loc și o discuție între șefa Comisiei Europene și cei doi candidați. Dăncilă a spus public că a cerut pentru România portofoliul Mediu, Transporturi sau Energie.

Ramona Mănescu ar fi noua propunere luată în calcul de premierul Dăncilă pentru postul de comisar european vizând portofoliul transporturilor, în cazul în care Rovana Plumb și Dan Nica vor fi respinși, au declarat pentru G4Media.ro surse politice.

Potrivit acestora, așa se explică rămânerea lui Mănescu în guvern în funcția de ministru de externe. Aspirațiile sale pentru funcția de comisar se bazează inclusiv pe relația de prietenie cu Viorica Dăncilă încă de pe vremea când activau amândouă în Parlamentul European.

Foto: Guvernul României

Citește integral

Războaiele cu UE ale Ramonei Mănescu, varianta luată în calcul de Viorica Dăncilă pentru postul de comisar european în cazul respingerii celor două propuneri